
Til:

Universitetsstyret

Møtedato:

23. mars 2006

Arkivref.:

200506444-2/HENI/021

Utkast til strategidokument for Universitetet i Tromsø

Universitetsstyret har i flere møter drøftet behandlingen av nytt strategidokument for Universitetet i Tromsø. Det vises til notater til styremøtene 13.10. 2005 (200506444-1) og 16.02.2006 (200506444-3).

Vedlagt legges det fram et første utkast til samlet strategidokument. Dokumentet er ikke delt inn i faser, slik det ble skissert i notatet til møtet 16.02.. Det er utarbeidet som forslag til et samlet dokument. Etter styrebehandlingen 23. mars  planlegges dokumentet sendt avdelinger, organisasjoner og studentstyret for innspill og merknader, med de endringer og merknader som følger av styrets behandling.

I styremøtet 27. april kan hele, eller deler der det er behov for nærmere avklaring, kunne tas opp til behandling.

Sluttbehandling av dokumentet planlegges å skje i styremøte/styreseminar  21. – 22. juni. 

Som det framgår, er det ikke gjennomført noen egen utredning eller analyse som følger forslaget. Det vises til de tidligere utsendte notatene og strategidokumentene Universitetet i Tromsø mot 2005 og Strateginotat for Universitetet i Tromsø fram til 2010 som finnes på Universitetets hjemmeside, se uit.no/informasjon/om universitetet/strategier. Under strategier finner en også kommunikasjonsstrategi, hvor rapporten fra kommunikasjonsbyrået Gazette er tatt inn. Denne inneholder også en situasjonsanalyse (SWOT) for Universitetet i Tromsø.

For øvrig vil underlaget for forslaget være styrets drøftinger og saksutredninger i tilknytning til sentrale styresaker som budsjettfordeling, budsjettforslag, utdanningsmelding, stipendiatfordeling, opprettelse av forskerskoler m.m..

Dokumentet er søkt holdt på et overordnet nivå, med angivelse av ønsket utvikling og retning. Intensjonen er at det skal utgjøre en plattform for identifisering av formål og sentrale utfordringer som universitetet skal rette sin oppmerksomhet mot. Det skal også tjene som grunnlag for årlige handlingsplaner.

Dokumentet er tenkt å dekke perioden fram til 2010, nært sammenfallende med inneværende styreperiode, som har utløp 31.07.09.

Slik der går fram er nord og nordområder sentrale rettesnorer for visjon og strategier. Dette er aktualisert ved utenriksminister Jonas Gahr Støres oppnevning av ekspertutvalg for nordområdene, med rektor Jarle Aarbakke som leder. Den avgåtte regjerings stortingsmeldinger våren 2005 om forskning, marin næringsutvikling (den blå åker) og muligheter/utfordringer i nord peker også på en rekke muligheter og utfordringer som  Universitetet i Tromsø bør gripe. Dette er søkt innarbeidet i dokumentet.

Innstilling til vedtak:

Universitetsdirektøren bes videreføre arbeidet med strategidokument for Universitetet i Tromsø på bakgrunn av styrets kommentarer, med sikte på endelig behandling i junimøtet.

Tromsø, 16.03.2006

	Jan Larsen

